РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину,туризам и енергетику

10 Број 06- 2/128-13

16. април 2013. године

Б е о г р а д

ЗАПИСНИК

20. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 28. МАРТА 2013. ГОДИНЕ

 Седница је почела у 14,30 часова.

 Седницом је председавала Александра Томић, председник Одбора.

 Поред председника, седници су присуствовали чланови Одбора: Драгомир Ј. Карић, Небојша Берић, Бранка Каравидић, Бошко Ристић, Иван Јовановић, Зоран Анђелковић, Кенан Хајдаревић и Славица Савић.

 Седници су присуствовали заменици чланова Одбора: Мујо Муковић (заменик члана Одбора Зорана Пралице), Саша Максимовић (заменик члана Одбора Миодрага Николића), Зоран Касаловић (заменик члана Одбора Петра Шкундрића), Ивана Динић (заменик члана Одбора Зорана Анђелковића), Бојана Божанић (заменик члана Одбора Ненада Поповића), Милан Лапчевић (заменик члана Одбора Радојка Обрадовића) и Дејан Рајчић (заменик члана Одбора Велимира Станојевића).

 Седници нису присуствовали чланови Одбора: Зоран Пралица, Миодраг Николић, Душан Петровић, Петар Шкундрић, Ненад Поповић, Радојко Обрадовић, Велимир Станојевић и Владимир Илић.

 Седници је присуствовао народни посланик Верољуб Арсић, представник предлагача кандидата за члана Комисије за именовања Владе.

 Седници је, на позив председника, присуствовао др Ненад Ђорђевић, кандидат за члана Комисије за именовања Владе.

На предлог председника, Одбор је већином гласова утврдио следећи

Д н е в н и р е д

1. Разговор са кандидатима за члана Комисије за именовања Владе;

2. Именовање члана Комисије за именовања Владе.

Прва тачка дневног реда – **Разговор са кандидатима за члана Комисије за именовања Владе**

 Одбор је, на основу члана 203. став 3. Пословника, обавио разговор са јединим кандидатом за члана Комисије за именовања, др Ненадом Ђорђевићем, кога је предложила Посланичка група Српска напредна странка. Допис је упућен свим посланичким групама у Народној скупштини, али је само Посланичка група СНС, која је и најбројнија, доставила предлог кандидата.

Др Ненад Ђорђевић је изнео податке из своје биографије. Рођен је 1981. године у Београду, где је завршио основну и средњу школу. Завршио је и Стоматолошки факултет Универзитета у Београду, са просечном оценом у току студија 9,80. Био је студент продекан, а студенти су га изабрали за председника Савеза студената Београда и за студента проректора Универзитета у Београду. Учествовао је у изради Закона о високом образовању и Закона о студентском организовању. Од јула 2012. године ангажован је, по основу уговора о делу, у Кабинету првог потпредседника Владе. Заједно са сестром има стоматолошку ординацију на Врачару.

 У дискусији народни посланици су поставили питања, изнели ставове, мишљења и предлоге и дали сугестије. Кандидату су постављена следећа питања:

* да ли има искуство у погледу избора кадрова;
* шта га је мотивисало да прихвати кандидатуру;
* на који начин ће остваривати контакт са Одбором и Народном скупштином уколико Одбор одлучи да га именује;
* како разуме и да ли осећа одговорност за вршење јавне функције;
* да ли осећа одговорност према политичкој странци која га је предложила и Одбору уколико га именује за члана Комисије;
* да ли ће се увек залагати за најбоље кандидате приликом именовања директора јавних предузећа.

 У расправи је изнето да Комисија за именовања Владе има председника и четири члана, од којих председника и два члана именује Влада на период од три године, једног члана именује одбор Народне скупштине надлежан за послове привреде на период од три године, док једног члана именује Влада за свако појединачно именовање директора. Именовање једног члана Комисије двотрећинском већином присутних чланова Одбора надлежног за послове привреде је резултат усвајања амандмана на Предлог закона о јавним предузећима који је поднела Посланичка група ЛДП, са идејом да се именује личност која нема страначку припадност и преко које ће Одбор имати увид у процес именовања директора јавних предузећа. На тај начин ће и Народна скупштина пратити процес департизације јавних предузећа. Изнето је да посланичка група ЛДП није предложила кандидата, да се не би изгубила суштина онога што је била намера приликом предлагања амандмана. Чланом 27. став 4. Закона о јавним предузећима прописано је да председник и чланови комисије не могу бити именована лица у органима државне управе, а чланом 27. Закона о државној управи предвиђено је да министар решењем именује посебног саветника. Изнета је сумња да је предложени кандидат именовано лице и дата сугестија предлагачу да повуче предлог, јер није у складу са Законом. Именовање кандидата одлуком владајуће већине у Парламенту неће водити департизацији државе, али је потребно поштовати прописе приликом избора. Међутим, истакнуто је да предложени кандидат није именовано лице и да задовољава све услове предвиђене чланом 27. Закона о јавним предузећима. Поред тога, указано је да ће Агенција за борбу против корупције рећи да ли ће предложени кандидат бити у кнфликту интереса и да Одбор нема потребе да се тиме бави. Изнето је да Одбор нема другог начина да изабере кандидата, осим да кандидате предложе посланичке групе у Народној скупштини, и да треба подржати кандидата који има блиставу каријеру иза себе. Кандидат није функционер политичке странке, нити је лице именовано Одлуком Владе. Тиме што је само једна посланичка група доставила предлог кандидата за именовање за члана Комисије, не значи да остале посланичке групе не сносе политичку одговорност за доношење одлука.

 Кандидат има контакте са високообразованим људима из периода када је, као студент проректор, образовао Студентски парламент. Предлог да се др Ненад Ђорђевић именује за члана Комисије за именовања, сведочи о позитивној селекцији кадрова. Прихватањем кандидатуре, кандидат се определио да ће посао обављати на новој јавној функцији. То што је по професији стоматолог, не значи да не може да се бави политиком.

 У одговору на постављена питања, др Ненад Ђорђевић је истакао да осећа одговорност и захвалност и према политичкој странци која га је предложила и према Одбору уколико га именује. Искуство у погледу избора кадрова стекао је за време студија избором будућих студентских лидера, од који су неки данас на важним позицијама. У Кабинету првог потпредседника Владе обавља послове који се односе на избор најбољих кандидата за обављање јавних послова. Истакао је да ће оправдати поверење уколико Одбор одлучи да га именује за члана Комисије за именовања Владе. Тражиће мишљење Одбора о потенцијалним кандидатима за именовања на јавне функције, на основу кога ће формирати свој суд. Иако је по професији стоматолог, има жељу да се бави и политиком, јер је то посао који такође воли. Уколико га Одбор именује за члана Комисије, редовно ће подносити извештај о раду Комисије за именовања. На тај начин ће сви чланови Одбора имати увид у рад Комисије. У периоду када је водио студенте Београдског универзитета, увек је одолевао притисцима из различитих странака и успевао да се изаберу најбољи кандидати.

 У дискусији су учествовали: Кенан Хајдаревић, Милан Лапчевић, Мујо Муковић, Драгомир Карић, Бошко Ристић, Зоран Анђелковић, Небојша Берић, Славица Савић, Иван Јовановић, Верољуб Арсић и др Ненад Ђорђевић.

Друга тачка дневног реда - **Именовање члана Комисије за именовања Владе**

 Одбор је, на основу члана 27. Закона о јавним предузећима, одлучио потребном двотрећинском већином присутних чланова Одбора (10 гласова „за“, 3 нису гласали) да именује др Ненада Ђорђевића за члана Комисије за именовања Владе, на период од три године.

 Одбор је одлучио (10 гласова „за“, 2 нису гласали) да се Одлука о именовању члана Комисије за именовања Владе објави у „Службеном гласнику Републике Србије“, тако да гласи:

 „На основу члана 27. ст. 1, 2. и 4. Закона о јавним предузећима („Службени гласник РС“, број 119/12),

 Одбор за привреду, регионални развој, трговину, туризам и енергетику Народне скупштине, на седници одржаној 28. марта 2013. године, донео је

О Д Л У К У

О ИМЕНОВАЊУ ЧЛАНА КОМИСИЈЕ ЗА ИМЕНОВАЊА ВЛАДЕ

I

 За члана Комисије за именовања Владе именује се др Ненад Ђорђевић, на период од три године.

II

 Ову одлуку објавити у „Службеном гласнику Републике Србије“.

10 број 02-458/13

У Београду, 28. марта 2013. године

ОДБОР ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ

НАРОДНЕ СКУПШТИНЕ РЕПУБЛИКЕ СРБИЈЕ“.

` Седница је закључена у 15,15 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Душан Лазић др Александра Томић